SMERNICA EURÓPSKEHO PARLAMENTU A RADY 2008/103/ES
z 19. novembra 2008,
ktorou sa mení a dopĺňa smernica 2006/66/ES o batériách a akumulátoroch a použitých batériách a akumulátoroch, pokiaľ ide o uvádzanie batérií a akumulátorov na trh
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä jej článok 95 ods. 1,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru (1),
po porade s Výborom regiónov,
konajúc v súlade s postupom ustanoveným v článku 251 zmluvy (2),
keďže:
(1)
Článok 6 ods. 2 smernice 2006/66/ES (3) by mal byť objasnený, aby batérie a akumulátory, ktoré sa v súlade s právnymi predpismi uviedli na trh kdekoľvek v Spoločenstve pred 26. septembrom 2008 a nie sú v súlade s uvedenou smernicou, mohli po tomto dátume zostať na trhu v Spoločenstve. Týmto objasnením by sa zabezpečila právna istota týkajúca sa batérií umiestnených na trh v Spoločenstve, ako aj hladké fungovanie vnútorného trhu. Objasnenie je v súlade so zásadou minimalizácie odpadu a prispeje k zníženiu administratívnej záťaže.
(2)
Smernica 2006/66/ES by sa preto mala zodpovedajúcim spôsobom zmeniť a doplniť,
PRIJALI TÚTO SMERNICU:
Článok 1
Zmena a doplnenie smernice 2006/66/ES
Článok 6 ods. 2 smernice 2006/66/ES sa nahrádza takto:
„2. Členské štáty prijmú potrebné opatrenia na zabezpečenie toho, aby sa batérie alebo akumulátory, ktoré nespĺňajú požiadavky tejto smernice, po 26. septembri 2008 neuvádzali na trh.
Batérie a akumulátory, ktoré nespĺňajú požiadavky tejto smernice a ktoré sa uviedli na trh po tomto dátume, sa z trhu stiahnu.“
Článok 2
Transpozícia
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 5. januára 2009.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Nadobudnutie účinnosti
Táto smernica nadobúda účinnosť dňom jej uverejnenia v Úradnom vestníku Európskej únie.
Článok 4
Adresáti
Táto smernica je určená členským štátom.
V Strasburgu 19. novembra 2008